b'\n_START_ARTICLE_\nKakadu sala (Sidn\xc4\x97jus)\n_START_SECTION_\nPaveldas\n_START_PARAGRAPH_\nNuo 2010 m. Kakadu sala su i\xc5\xa1likusiais kal\xc4\x97jimo statiniais paskelbta UNESCO paveldo objektu \xe2\x80\x93 vienu i\xc5\xa1 vienuolikos Australijos nuteist\xc5\xb3j\xc5\xb3 kolonij\xc5\xb3, kurias \xc4\xafsteig\xc4\x97 Britanijos imperija._NEWLINE_Nuo 1839 iki 1869 m. Kakadu sala veik\xc4\x97 kaip nuteist\xc5\xb3j\xc5\xb3 bausm\xc4\x97s vykdymo \xc4\xafstaiga, kolonija, pirmiausia kaip antrini\xc5\xb3 bausmi\xc5\xb3 vieta nuteistiesiems, kurie pakartotinai nusikalto kitose kolonijose. Pirmaisiais saloje buvo u\xc5\xbedaryti atsi\xc5\xb3sti nuteistieji i\xc5\xa1 Norfolko salos kolonijos. Teritorijoje i\xc5\xa1kilo b\xc5\xabtini gyvenami ir gamybiniai statiniai per kelet\xc4\x85 met\xc5\xb3. Viena i\xc5\xa1 pirm\xc5\xb3j\xc5\xb3 kalini\xc5\xb3  veikl\xc5\xb3 buvo gr\xc5\xabd\xc5\xb3 kasimas po\xc5\xbeemini\xc5\xb3 gr\xc5\xabd\xc5\xb3 saugyklose \xe2\x80\x93 silosuose. Karali\xc5\xa1kojo j\xc5\xabr\xc5\xb3 laivyno laiv\xc5\xb3 aptarnavimui  1857 m. saloje buvo pastatytas \xe2\x80\x9eFitzroy\xe2\x80\x9c dokas, kuris tapo pagrindine vyriausyb\xc4\x97s laiv\xc5\xb3 statykla  Australijoje ir veik\xc4\x97 iki 1991 m. Pirm\xc4\x85j\xc4\xaf i\xc5\xa1 dviej\xc5\xb3 saus\xc5\xb3j\xc5\xb3 dok\xc5\xb3 stat\xc4\x97 nuteistieji i\xc5\xa1 kolonijos. _NEWLINE_1869 m. kaliniai buvo perkelti i\xc5\xa1 salos \xc4\xaf Darlinghurst\xc4\x85, o kal\xc4\x97jimo pastatuose  1871 m. \xc4\xafsik\xc5\xabr\xc4\x97 mergai\xc4\x8di\xc5\xb3 profesin\xc4\x97 mokykla, veikusi iki 1888 m. Kaliniai v\xc4\x97l buvo gr\xc4\x85\xc5\xbeinti \xc4\xaf sal\xc4\x85, o kal\xc4\x97jimo funkcija t\xc4\x99s\xc4\x97si iki ma\xc5\xbedaug 1909 m.\n_START_SECTION_\nKult\xc5\xabra, poilsis\n_START_PARAGRAPH_\nSu sala vyksta susisiekimas keltais, ji yra populiari miestie\xc4\x8di\xc5\xb3 poilsio ir stovyklavimo, ekskursij\xc5\xb3 vieta, nuolat vyksta kult\xc5\xabriniai renginiai ir meno instaliacijos. \xc4\xaerengta stovyklaviet\xc4\x97 (palapini\xc5\xb3 kempingas) per metus pritraukia apie 20 000 lankytoj\xc5\xb3 ir yra populiari vieta stebint garsiuosius Sidn\xc4\x97jaus naujametinius fejerverkus. Poilsiautojams apsistoti taip pat si\xc5\xablomi penki renovuoti namai ir apartamentai su vaizdu \xc4\xaf uost\xc4\x85 ir miest\xc4\x85.'